Kool kandis seda nime 1924. aastani, mil ta viidi üle Vööla mõisa härrastemajja. Kooli asutajad oli kohaliku kiriku õpetaja Girgensohn ja vöörmünder parun Ungern-Sternberg.    Kool alustas tegevust 1868. aastal, esimeseks õpetajaks oli pastor Girgensohn, kes pidas kooli ühe aasta ja andis kord nädalas tunde. 1869. aastal hakkasid lapsed käima Noarootsi kiriku köstri Anton Westerseni juures kiriku leeritoas. Anton Westersen oli kreiskooli haridusega. Palka maksis talle  algul kirikuküla, hiljem vald. Palgaks oli pool Hansas talu (25 tiinu maad) ja 25 rubla aastas.    1873. aastal ehitati köstri elumaja juurde koolituba, materjali selleks andis kohalik mõisnik Sternberg. 1880. aastal lahkus Westersten ja tema asemele valiti Paslepa seminari kasvandik Aleksander Kibus. 1881. aastast muutus kool kakskeelseks, siis hakkasid käima ka Vööla ja Sutlepa lapsed. 1892. aastal suri õpetaja Kibbus, pärast seda polnud koolitööd terve aasta.    1893. aastast õpetas  lapsi Osmussaare kooli õpetaja Johan Nyman. Nimekirjas seisis 30 õpilast. 1913-1916 oli köstrikoolis õpetajaks Johan Nymani poeg Arved Nyman. 1918. aastast jätkas Johan Nyman õpetajaametit. 1920. aastal põles köstrikooli hoone osaliselt maha. Johan Nyman laskis oma kuludega hoone taastada, seni andis ta Kudani küla lastele oma magamistoas tunde.    1924. sügisel asus köstrikool Vööla mõisa ruumidesse, mis olid mitmeti soodsamad ja külade keskel. Johan Nyman hakkas pärast 44-aastast tööd saama  vallavalitsuselt pensioni.